送王協律游杭越十韻
作者：元稹
朝代：唐

paragraphs: 去去莫悽悽，餘杭接會稽。
松門天竺寺，花洞若耶溪。
浣渚逢新豔，蘭亭識舊題。
山經秦帝望，壘辨越王棲。
江樹春常早，城樓月易低。
鏡呈湖面出，雲疊海潮齊。
章甫官人戴，蓴絲姹女提。
長干迎客鬧，小市隔煙迷。
紙亂紅藍壓，甌凝碧玉泥。
荆南無抵物，來日爲儂攜。